TFD ตั้งเป้าปี 60 เทิร์นอะราวด์ คาดรายได้แตะ 4 พันลบ.
TFD ตั้งเป้าปี 60 เทิร์นอะราวด์ คาดรายได้แตะ 4 พันลบ. มีแผนตั้งกอง REIT ขนาด 1.2 พันลบ.
14 ธ.ค. 2559

นายกัมพล ติยะรัตน์ กรรมการผู้จัดการ บริษัท ไทยพัฒนาโรงงานอุตสาหกรรม จำกัด (มหาชน) หรือ TFD เปิดเผยว่า ในปี 60 บริษัทตั้งเป้าหมายว่าจะให้เป็นปีแห่งการเทิร์นอะราวด์ ตั้งเป้ารายได้ 4,000 ล้านบาท โดยจะเป็นปีที่ภาพรวมธุรกิจเริ่มเดินหน้าตามแผนจากที่ก่อนหน้านี้หลายด้านชะลอ โดยเฉพาะด้านนิคมอุตสาหกรรม แต่ปัจจุบันได้รับการอนุมัติจัดตั้งนิคมอุตสาหกรรมทีเอฟดี 2 บนเนื้อที่ 840 ไร่ เป็นที่เรียบร้อยแล้ว และในปีหน้าคาดว่าจะสามารถขายที่ดิน 200 ไร่ ประเมินรายได้ไร่ละ 9 ล้านบาท แต่จะรับรู้รายได้คิดเป็นเงิน 1,530 ล้านบาท ส่วนที่ดินที่เหลือจะทยอยจำหน่ายในปีถัดไป
นอกจากนี้ ในปี 60 บริษัทจะรับรู้รายได้จากการโอนคอนโดมิเนียมโครงการ เดอะ ฮาร์เบอร์ คลองเตย ที่ขายยกโครงการไปเรียบร้อยแล้วทั้ง 2 อาคาร รวมถึงการโอนโครงการ 15 สุขุมวิท เรซิเดนซ์ รวมทั้ง 2 โครงการประมาณ 1,400 ล้านบาท อีกทั้งจะมีรายได้จากโรงงานให้เช่าในโครงการ กรีนพาร์ค 1-3 และโครงการที่ท่าเรือแหลมฉบัง รวม 2 โครงการ ประมาณ 350 ล้านบาท
รวมถึงในปีหน้าจะมีการจัดตั้งกองทรัสต์เพื่อการลงทุนในอสังหาริมทรัพย์ (REIT) ซึ่งขณะนี้อยู่ระหว่างการขออนุญาตจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อนำสินทรัพย์ประเภทโรงงานอุตสาหกรรมของบริษัททั้งในและต่างประเทศ จำนวน 12 โรงงาน ขายเข้ากอง REIT โดยตั้งเป้าหมายกอง REIT ไว้ที่ 1,000-1,200 ล้านบาท
ทั้งนี้ ตามที่ที่ประชุมคณะกรรมการบริษัทมีมติอนุมัติการจัดสรรหุ้นสามัญเพิ่มทุนใหม่แบบมอบอำนาจทั่วไป(General Mandate) จำนวนไม่เกิน 385,000,000 หุ้น มูลค่าที่ตราไว้หุ้นละ 1.00 บาท เพื่อเสนอขายให้แก่ผู้ถือหุ้นเดิมของบริษัทตามสัดส่วนการถือหุ้น (Right Offering) ในอัตราส่วน 3.34 หุ้นสามัญเดิมต่อ 1 หุ้นสามัญเพิ่มทุนใหม่ ราคาเสนอขายหุ้นละ 2.00 บาท โดยกำหนดระยะเวลาการจองซื้อและการชำระค่าหุ้นสามัญเพิ่มทุนใหม่ในระหว่างวันที่ 13-16 ธ.ค.59 และ 19 ธ.ค.59
โดยบริษัทคาดว่าได้รับเงินจากจากขายหุ้น RO จำนวน 770 ล้านบาท เข้ามาภายในช่วงปลายเดือน ธ.ค.นี้ 59 ซึ่งก็จะทำให้บริษัทมีเงินลงทุนเพิ่มขึ้น นอกจากนั้น ยังสามารถชำระหนี้และลดสัดส่วนหนี้สินต่อทุนลงได้อยู่ในเกณฑ์ที่เหมาะสม เพื่อผลักดันให้ธุรกิจเดินหน้าอย่างแข็งแกร่งในปี 60